La convenzion cuadri pal eletrodot Udin-Redipulie, sotscrite in Otubar, e siere in maniere formâl un iter lunc e plen di interogatîfs sot segn. “Cosa fatta capo ha”, al sugjerirès un antîc adasi consolatori, just par chei che si rindin in maniere lemite ae evidence, magari par razionalitât, se no propit par convinzion. Evidence e razionalitât no rapresentin in ogni câs i ingredients principâi di cheste vicende, plene di erôrs e di berdeis pronts a duplicâsi, a riproponisi par altris ocasions futuris (ma no masse). Come intal câs dal progjet di eletrodot Okroglo-Udin, che al somee candidâsi a semenâ di pilons piramidâi o monoaste lis bielis vals dal Nadison.
O cuvierç la incarghe sindicâl atuâl dal 1999 e o pues testemoneâ, cence pôre di jessi contradit, che mai nissun di chei che a àn firmade la convenzion cuadri si è sumiât di cjapâ dentri su la cuistion i sindicâts teritoriâi furlans, salf comunicazions strentis e sieltis riferidis za adotadis. A cjapânus dentri pe prime volte a son stâts i sindics dai comuns coinvolts dal percors, la Vierte passade, par viodi se o savessin alc di plui dai “ipse dixit”. Il timp di racuei informazions e coordenadis, e Lodovico Sonego, ex assessôr de Zonte Illy, al ven incuintri su la stampe e cun ande democratiche al aferme: “…I puescj di vore a calin, i disocupâts a cressin… cui che nol sosten l’eletrodot Redipulie-Udin Ovest al rapresentarà in maniere esplicite il partît de disocupazion”. Fin masse clâr. La CGIL teritoriâl si convinç. La UIL e la CISL teritoriâls no, valutant che lis robis che no levin, chês ignoradis, a jerin dut altri che trascurabilis. La prime, relative al respîr partecipatîf reâl aes sieltis impuartantis, a ’nd jessive fûr, come motivât, une vore malmetude. La seconde, leade ae valence strategjiche suponude di cheste opare pal Friûl, e riproponeve in clâf plui moderne une antighe feride: chê des servitûts che o vin paididis nô, par interès di caratar ben plui ampli.
Che l’eletrodot Redipulie-Udin Ovest si fasi par meti in sigurece lis dibisugnis energjetichis de nestre “piçule Patrie”, al contente i adolessents e i pûrs di spirt. La opare e à valôr assolût par Terna, pal so progjet di sorestanzie europeane, pe rêt di conessions che e permetarès di colegâ l’Est – produtôr di energjie – cul rest de Comunitât, che la energje le domande. L’ex President Tondo, in mût dut altri che scuindût, in ocasion di un incuintri regjonâl su la ABS, al à confermât di jessi lât in Slovenie par “fâ businness nucleâr”. Dopo ben doi referendum nazionâi, la Italie i zire intor ai ostacui, no dome lant a cjapâ energjie eletriche prodote dal nucleâr, ma prometint ae Slovenie e ae Slovachie che i bêçs par rinovâ i lôr implants viei e pericolôs ur ai darìn nô, in maniere direte o indirete. Parcè no fevelâ di chestis robis? Parcè afermâ che cul eletrodot o sparagnarìn, dal moment che Terna e precise in maniere corete: “l’eletrodot, aeri o intierât, lu paiarês purpûr voaltris, cu la bolete”. Plui di cent pilons alts 80 metris (tant che e je la distance tra la base di Place Prin di Mai e la ponte dal agnul dal Cjistiel) a passaran il nestri teritori intune des sôs fassis plui verdis e fertilis. Si sosten che l’impat ambientâl al sarà contignût. In dute Europe si è daûr a pensâ e a operâ daûr schemis che a fasin de bielece paisagjistiche, dal atrat estetic e funzionâl dal teritori un valôr zontât, fale che di nô. Par chest, nus savolte la afermazion lunâr dal Assessôr regjonâl al ambient e ae energjie Sara Vito: “Eletrodot intierât? No si ‘nt fevele gran!” In Piemont, assessôr, Terna e à inviât, pal toc in teritori talian, un eletrodot intierât, lunc no 40, ma 110 chilometris, e cence grancj intops. In Piemont si ‘nd è fevelât, forsit parcè che li no tegnin tant a jessi sotans, a dî simpri di sì al podê. No sta sù propit la tesi che i presits de soluzion intierade (che UIL e CISL teritoriâls in maniere esplicite a poin, sostignint che al è oportun lâ daûr dal percors de autostrade A4) a fasaressin jevâ i coscj tant che un paneton, viodût che i francês (in plui che i piemontês) no amin propit butâ i lôr bêçs dal barcon. Parcè alore une ande cussì spreçante e cussì tante mafie? I smus problematics e relazionâi, la scurtadure e duncje la afidabilitât des liniis decisionâls, o capìn (magari cussì no) trop che i fasin comut a Terna, che la sô capacitât di sbeleâ e je parude tant clare in Provincie ai 3 di Otubar stâts, dilunc di une iniziative publiche che e à volût proponi un metodi, cuasi ignorât, di ben altri tenôr, sociâl e tecnic.
Come la Italie, la nestre Regjon no dispon di un program energjetic. Come la Italie, la nestre Regjon no dispon di politichis industriâls buinis di prefigurâ un model di disvilup che nus disi ce che o sarìn tra dîs, vincj agns; ce che al sarà il Friûl e di ce che al vivarà, viodude la crisi dal manifaturîr e i sintoms di une deindustrializazion palese. L’eletrodot, nassût cun Illy, gjestît di Tondo e definît di Serrachiani, al à delineât un pentagram preocupant, dulà che i grups di notis clamâts partecipazion dal bas, consens, dialic, no àn lassât segn su lis riis. Cussì la musiche no pues sunâ ben. Al covente cori ai ripârs. Il timp al è, no si pues espropriâlu, al è di une comunitât piçule, ma fuarte, e braurose di clamâsi Friûl. ❚
Ferdinando Ceschia
Segretari Gjenerâl Provinciâl UIL di Udin
Eletrodot Udin-Redipulie pal friûl la partide no je sierade............
La convenzion cuadri pal eletrodot Udin-Redipulie, sotscrite in Otubar, e siere in maniere formâl un iter lunc e plen di interogatîfs sot segn. “Cosa fatta capo ha”, al sugjerirès un antîc adasi consolatori, just par chei che si rindin in maniere lemite ae evidence, magari par razionalitât, se no propit par convinzion. Evidence e razionalitât no rapresentin in ogni câs i ingredients principâi di cheste vicende, plene di erôrs e di berdeis pronts a duplicâsi, a riproponisi par altris ocasions futuris (ma no masse). Come intal câs dal progjet di eletrodot Okroglo-Udin, che al somee candidâsi a semenâ di pilons piramidâi o monoaste lis bielis vals dal Nadison.
fur_Latn fur_Latn fur_Latn fur_Latn vec_Latn fur_Latn fur_Latn fur_Latn